**577. stjórnarfundur BSE, haldinn í Búgarði 27.8.2020 kl. 10.30**

Allir stjórnarmenn mættir auk Hákonar Bjarka fyrsta varamanns. Framkv.stjóri ritaði fundargerð.

* Dagskrá:
* **1.** Samþykkt síðustu fundargerðar stjórnar frá 29.6. sl. Fundur nr. 576.  
  Fundargerð samþykkt án athugasemda.  
  **2.** Ákvörðun um aðalfund BSE.  
  Ákveðið að aðalfundur BSE verði haldinn 22.10. Staðsetning og fyrirkomulag fundarins verði ákveðin þegar nær dregur fundi. Stefnt er á lagabreytingar á fundinum.
* **3**. Umsögn um landbúnaðarstefnu. Erindi frá BÍ. (Stefnumarkmið aðildarfélaga)  
  Eftirfarandi punktar voru sendir vegna málsins:  
  a) Unnið verði að fjölbreyttu framboði íslenskra matvæla.  
  b) Fæðuöryggi (matvælaöryggi) verði skilgreint. Fæðuöryggi þegar allir hafa alltaf aðgang að nægum, öruggum og næringarríkum matvælum sem framleidd eru á umhverfisjákvæðan hátt þar sem lyfjanotkun er í lágmarki. Það tengist frekar mannréttindum en þjóðaröryggi.   
  c) Tryggð verði lífsafkoma bænda, búvöruframleiðenda.  
  d) Í umhverfisstefnu BSE sem samþykkt var árið 1997 koma fram helstu stefnumarkmið félagsins. (Umhverfisstefnan fylgir með umsögn.

**4.** Umsögn um „Leiðbeiningar um flokkun landbúnaðarlands“. Erindi frá BÍ.  
Nokkrar umræður urðu um málið og samþykkt að senda svar til BÍ sem er fylgiskjal með fundargerðinni.  
**5.** Hlutverk búnaðarsambanda í félagskerfi bænda. (Einnig á síðasta fundi). Áfram var rætt um uppbyggingu félagskerfisins. Umræðan snýst að nokkru um að búgreinafélögin verði deildir í BÍ. Stofnaður hefur verið vinnuhópur þar sem m.a. framkvæmdastjórar búnaðarsambandanna eiga aðild að, þar sem rætt verður um aðkomu búnaðarsambanda að félagskerfinu.  
**6.** Húsnæði fyrir UMSE. Vegna breytinga á skipulagi innanhúss fór skrifstofa sem UMSE hefur haft nú í mörg ár undir þann hluta sem RML er með á leigu.   
Borið undir stjórn hvort áfram eigi að bjóða þeim upp á fría leigu en greiða sameiginlegan kostnað að fullu. Stjórn sammála um að halda stuðningi óbreyttum frá því sem verið hefur. Ungmennasambandið flyst því í skrifstofu í austur álmu hússins.  
**7.** Gerður hefur verið samningur við verslanir Sindra um afsláttarkjör til félagsmanna BSE. Um er að ræða 15% af verði á vinnufatnaði og 20% á Toptul verkfærum.

**8.** Önnur mál. Breyttur símatími frjótækna. Svo lengi sem elstu menn muna hefur símatími frjótækna verið til kl. 10 að morgni, en í sumar var það fært til kl. 9. Virðast lang flestir vera þokkalega sáttir með þá breytingu.   
  
Fundi slitið kl. 14.00

**Bókun stjórnar um flokkun landbúnaðarlands.**

Á fundi stjórnar Búnaðarsambands Eyjafjarðar þann 27.8.2020 var eftirfarandi samþykkt um flokkun landbúnaðarlands sem umsögn vegna leiðbeininga við gerð landsskipulagsstefnu.

Mikilvægt er að til sé markviss flokkun á landbúnaðarlandi í landsskipulagsstefnu þar sem lögð er áhersla á þrepaskiptingu með þeim hætti að það sem metið er best fái sem mesta vernd og ekki sé einfalt að breyta um flokk í aðalskipulagi sveitarfélaga. Brýnt sé að landbúnaðarlandi sem hentar vel til ræktunar verði ekki ráðstafað með óafturkræfum hætti og mörkuð stefna um varðveislu góðs landbúnaðarlands.  
Rétt er að nefna að mikill munur er á milli landshluta hversu hátt yfir sjó ræktunarland getur verið. Þegar farið er fram til dala er land oft grasgefið og möguleiki á túnrækt þó sama hæð við sjávarsíðuna geri það ekki. Daggráður og birta segja mikið til um nýtingarmöguleika lands auk landfræðilegra þátta.  
Ísland er fyrst og fremst grasræktarland og hentar afar vel til þess.  
Við skoðun á aðalskipulagi sveitarfélaga virtist niðurstaðan vera hvað skýrust hjá Kjósarhreppi þar sem er aðgengileg skýrsla um flokkun landbúnaðarlands:   
<https://www.efla.is/media/utgefid-efni/Landbunadarland_Kjos.pdf>

Eftirfarandi texti er að miklu leiti tekinn upp úr þeirri skýrslu, en með smá breytingum.  
  
•  Viðurkennt verði að vernda beri gott ræktunarland eins og aðrar auðlindir þjóðarinnar.   
•  Tryggja sem best að góðu ræktunarlandi verði ekki spillt með óábyrgu skipulagi eða landnýtingu.   
•  Tryggja sem best hnökralausa sambúð landbúnaðar, þéttbýlis, frístundabyggðar og annarrar land- notkunar.   
•  Aðalskipulag í hverju sveitarfélagi verði, eftir því sem hægt er, nýtt sem tæki til að tryggja ofangreind atriði.

Landbúnaðarlandi skal skipta upp í 4 flokka.

1. FLOKKUR I – KJÖRLENDI FYRIR AKURYRKJU. Mjög gott ræktunarland, slétt, yfirleitt undir 5% og alltaf undir 10%. Í sumum tilfellum þarf að þurrka landið. Jarðvegur frjór og að miklum hluta lífrænn og auðveldlega plógtækur, nær ekkert grjót. Land alltaf undir 150 m hæð yfir sjó.
2. II. FLOKKUR II – GOTT AKURYRKJULAND. Fremur slétt, alltaf undir 15% og yfirleitt undir 10% halla. Jarðvegur oft ágætur en halli meiri en í flokki I en getur verið fremur rýr og þá áburðarfrekur, sums staðar sendinn og þurrlendur s.s. við árfarvegi. Plógtækur jarðvegur kann að vera allt niður í 20 cm þar sem hann er hvað grynnstur. Stakir hólar, grjót/nibbur kunna að raska samfellu í landi. Land alltaf undir 200 m hæð yfir sjó.
3. III. FLOKKUR III – BLANDAÐ RÆKTUNARLAND. Hentar oft vel til túnræktar og í sumum tilfellum mögulegt til akuryrkju. Landið er yfirleitt gott til beitar eða skógræktar. Halli getur verið nokkur, upp í nokkuð bratt, jafnvel 25% halla en einnig getur verið um flatlendi að ræða. Jarðvegur nokkuð breytilegur, allt frá því að vera mjög frjór yfir í rýran móajarðveg og lítt gróin melasvæði. Jarðvegur getur verið grýttur og/eða grjóthólar og hraun í eða upp úr jarðvegi. Land alltaf undir 400 m hæð yfir sjó.
4. IV. FLOKKUR IV – ANNAÐ LAND. Ýmsar landgerðir þar sem ekki verður um samfellda jarðrækt að ræða m.a. vegna þess að jarðvegur er grunnur, hraun/grjót í eða við yfirborð eða hæð yfir sjó og/eða halli lands er of mikill. Einnig eru þetta aurasvæði jökulvatna, sandsvæði og strandsvæði næst sjó sem og mjög blaut votlendissvæði þar sem grunnvatnsstaða er talin það há að land er ekki þurrkunarhæft. Land í flokki IV er oft hentugt til beitar og þá nýtt til sumarbeitar eða heilsársbeitar þegar um láglendissvæði er að ræða.